
DAŽNIAUSIOS SENIŪNIJŲ RENGIAMŲ DOKUMENTŲ KALBOS KLAIDOS

1. Rašybos ir skyrybos klaidos
Klystama dėl didžiųjų raidžių vartojimo institucijų, dokumentų ir pareigų pavadinimuose, pvz.:
Lietuvos Respublikos Darbo (= darbo) kodeksas
Lietuvos Respublikos Vidaus Reikalų (= Lietuvos Respublikos vidaus reikalų) ministerija
Vilniaus  apskrities vyriausiojo Policijos (= policijos) komisariato Ukmergės policijos komisariatas
Ukmergės rajono savivaldybės administracijos vaiko (= Vaiko) teisių ir socialinės paramos skyrius
 Ukmergės rajono savivaldybės administracijos  turto (= Turto) valdymo ir apskaitos skyriaus apskaitos(= Apskaitos) poskyris
Pagal viešųjų (= Viešųjų) darbų programą
Priimu į darbą pagal užimtumo (=Užimtumo) didinimo programą
Ukmergės rajono savivaldybės (= Savivaldybės) Taryba (=taryba)
heraldikos (=Heraldikos) komisija 

2. Išplėstinis derinamasis pažyminys po pažymimojo žodžio turi būti išskiriamas, pvz.: 
Petras Petraitis gimęs 1986 m. sausio 29 d. gyvena X seniūnijoje (= Petras Petraitis, gimęs 1986 m. sausio 29 d., gyvena X seniūnijoje)

3. Kai kada skyrybos ženklai rašomi be reikalo, taip pat pirmame sakinyje yra ir kalbos klaida, pvz.:
Prašome suteikti X seniūnijos vyresniajai specialistei, Vardenei Pavardenei, prisijungimą prie... (=Prašome suteikti X seniūnijos vyresniajai specialistei Vardenei Pavardenei prisijungimą (=prisijungimo duomenis; prieigą ) prie...
Miestelio gyventojai, kreipėsi į seniūniją (=Miestelio gyventojai kreipėsi į seniūniją)

4. Nurodant gatvę ir kitus adreso elementus, po žodžio adresu turi būti rašomas dvitaškis, pvz.:
Adresu Vilniaus g. 37-12, Ukmergė (= Adresu: Vilniaus g. 37-12, Ukmergė; adresu: Utenos r. sav., Daugailių sen., Radeikių k., Alyvų g. 12)
Atkreiptinas dėmesys į pavyzdžiuose pateiktas žodžių santrumpas, skyrybą.
 
5. Tekste po punktų ir papunkčių skaitmenų taško rašyti nereikia, o papunkčiai apibendrintai punktais nevadinami, pvz.:
1.2. punkto (= 1.2 papunkčio) reikalavimus

6. Dokumentuose apie pridedamus dokumentus paprastai užsimenama tekste ir skliaustuose po pavadinimo nurodoma „(pridedama)“. Tada teksto pabaigoje naujoje eilutėje rašoma didžiosiomis raidėmis „PRIDEDAMA“ ir po taško nurodomas lapų, egzempliorių skaičius, pvz.:
PRIDEDAMA. 3 lapai. 
PRIDEDAMA. 4 lapai, 3 egz.
 Kai pridedami dokumentai tekste neįvardijami arba įvardijami apibendrintai, teksto pabaigoje nurodomas kiekvieno pridedamo dokumento pavadinimas ir jo lapų skaičius. Jei pridedama daugiau negu vienas dokumento egzempliorius, nurodomas ir egzempliorių skaičius, pvz.:
PRIDEDAMA: 
1. Lietuvos Respublikos Vyriausybės nutarimo „Dėl lėšų skyrimo“ projektas, 1 lapas, 2 egz.
2. Lietuvos Respublikos finansų ministerijos 2006-10-25 rašto Nr. 0-000 „Dėl Lietuvos Respublikos Vyriausybės nutarimo projekto derinimo“ kopija, 2 lapai.

7. Brūkšnys ir brūkšnelis
Brūkšnelis rašomas tarp dviejų (kartais ir daugiau) sintaksiškai lygiaverčių žodžių, nusakančių vieno daikto, reiškinio ar vienos ypatybės pavadinimą (pvz.: sargas-kūrikas, lopšelis-darželis, paskaita-koncertas ir kt.)    
Brūkšnys yra skyrybos ženklas, juo skiriamos sakinio dalys, sakinių dėmenys, tiesioginė kalba.  Tokiais atvejais brūkšnys rašomas su tarpais.
 Brūkšnys taip pat rašomas tarp dviejų ar daugiau žodžių ar skaitmenų, žyminčių daiktų bei reiškinių vietos, laiko, kiekio, eilės ribas (pvz.: Kelias  Želva–Balninkai;  traukinys Vilnius–Kaunas;  Lankytojai priimami 12.30–16.30 valandomis. Bibliotekoje lankausi 2–4 kartus per savaitę) 

8. Datos ir laiko rašymas 
Trumpuoju būdu data rašoma arabiškais skaitmenimis su brūkšneliais tarp metus, mėnesius ir dienas žyminčių skaitmenų: 2017-10-30. Po trumpuoju būdu rašomos datos nereikia santrumpos d. Rašant mišriuoju būdu, metai ir diena žymimi santrumpomis m. ir d., santrumpa mėn. nerašoma. Tarp skaitmenų ir sutrumpinimų m. ir d. paliekami tarpeliai, o vienaženkliai skaičiai rašomi be nulio priekyje, pvz., 2003m. gegužės mėn. 07d. (=2003 m. gegužės 7 d.). 
Laiko tarpui nusakyti netinka naudininkas: informuoti kovo 1 dienai (=iki kovo 1 d. arba kovo 1 dieną). Datos negalima nusakyti vyriškosios giminės kilmininko forma: dirbti pradėjo rugsėjo pirmo (=pirmą dieną, pirmą).
Kai nurodomas laikotarpis, vartojamas brūkšnys (ne brūkšnelis), pvz.: 1996–2005 m. programa, spalio 6–7 d., 14.00–17.00.
Laikas žymimas taip: 3 val. 15 min. arba 3.15 val. (arba tik 3.15); 18.00 – Žinios.

9. Kabutės 
Lietuviškų kabučių grafinė raiška yra „ABC“ (apačioje devynetukai, viršuje – šešetukai). 
VšĮ Ukmergės ligoninė – rašoma be kabučių
„Šilo“ pagrindinė mokykla – su  kabutėmis

10. Sekantis, sekančiai
Nurašyti sekantį turtą(=šį turtą)
Prašome patikslinti seniūnaičių rinkimų  organizavimo grafiką sekančiose seniūnijose(=šiose seniūnaitijose)
Išmokėti kompensaciją už nepanaudotas atostogas už laikotarpį nuo.. iki... sekančiai(=šiems darbuotojams ar kt.)

Dalyvis sekantis, sekanti nevartotinas reikšmėmis: 1. „šis, ši, šitoks, šitokia, toks, tokia“ pvz.: Ukmergėje šiuo metu veikia sekančios (=šios, tokios) parodos: [...]; 2. „štai kas; štai kodėl“ (prieš aiškinimą), pvz.: Atsakydamas į jūsų raštą pranešu sekantį (=štai ką): [...]. 
Dalyvis sekantis, sekanti taip pat nevartotinas reikšmėmis „kitas, tolesnis, ateinantis, artimiausias“, pvz.: Kelio remontą numatoma pradėti sekančiais metais (=kitais, ateinančiais metais). Seniūnijos komanda  pateko į sekantį lygos etapą (=į kitą, tolesnį lygos etapą). Apie sekantį (=kitą, artimiausią) renginį išsamiai bus papasakota internete.

11. Automobilių markių ir modelių pavadinimų rašyba
Automobilių markių ir modelių pavadinimai rašomi originalo kalba be lietuviškų galūnių ir išskiriami kabutėmis, pvz.: „Volkswagen“, „Peugeot“, „Renault“ „Hyundai“, „Daewoo“, „Nissan“, „Mercedes-Benz“, „Toyota Yaris“, „Renault Espace“, „Honda Civic“, „Ford FocusBenz“, „Opel Omega“, „Volkswagen Jetta“. Brūkšnelis tarp automobilio markės pavadinimo ir skaitmens rašomas tada, kai jis yra oficialiai įteisintas (patentuotas), pvz.: „Moskvič-2141“, bet „Audi 100“, „Peugeot 206“, „Volvo 850“.
Raidinės santrumpos, sudarytos iš lotyniškų raidžių, lietuviškuose tekstuose rašytinos taip, kaip originalo kalboje, pvz.: BMW, FIAT, o nelotyniško pagrindo rašmenis vartojančių kalbų santrumpos perrašomos lietuviškais rašmenimis, pvz.: VAZ.

12. Viso (=Iš viso)
Bendrajam kiekiui reikšti ar sumuojamai lentelės eilutei pavadinti vartojamas ne viso, o iš viso. 
Kai yra dvi sumavimo pakopos, antrąją galima nusakyti junginiais galutinė suma, visa suma.

13. Pilnai (= visiškai) atsiskaityti
Prieveiksmis pilnai netinka tomis reikšmėmis, kuriomis nevartojamas būdvardis pilnas: Jis pilnai (=visiškai) sutiko su šia nuomone.

14. Atremontavo (=suremontavo patalpas)
Priešdėlis at- nevartotinas grąžinamajam veiksmui reikšti (atgauti, atkurti, atmušti). Atremontuoti namą reikštų grąžinti jo ankstesnę būklę – kol jis nebuvo suremontuotas.
Veiksmažodis atremontuoti nevartotinas reikšme „suremontuoti“, todėl Atremontavo (=Suremontavo) patalpas.

15. Netaisyklingai  vartojamas vietininkas, pvz.:
3 metų laikotarpyje (= laikotarpiu)
Laike seniūno atostogų (=seniūno atostogų laikotarpiu; per atostogas)
Sumoje(=iš viso)  
Daiktavardis pareigos žymi darbo ar tarnybos vietoje turimą statusą, bet ne pačią vietą,
todėl vietininkas pareigose nevartotinas. Dažniausiai šis žodis apskritai nereikalingas, pvz.:
Gražina Graželytė dirba buhalterės pareigose (= yra buhalterė, dirba buhaltere,  eina buhalterės pareigas).
Dėl papildomo darbo kūriko pareigose (= papildomo kūriko darbo)

16. Įsidėmėtina, kad pareigų pavadinimai apibendrintai, t. y. informacinėse lentelėse,
sąrašuose ir pan., turi būti reiškiami vyriškosios giminės daiktavardžiais. Dokumento sudarytojo pavadinime vartojamas tik vyriškosios giminės pareigų pavadinimas, pvz.:
X seniūnijos seniūnė (=seniūnas)

17. Parašo rekvizite pareigų pavadinimo giminė turi būti derinama su pasirašančio asmens gimine, pvz.:
Seniūnas (=Seniūnė) Stasė Stasaitienė
Vyriausioji specialistė, vykdanti seniūno funkcijas, Jonė Jonaitienė

18. Klystama vartojant padalyvį šalutiniam to paties veikėjo veiksmui reikšti asmeniniuose sakiniuose (vietoj pusdalyvio ar dalyvio), pvz.:
Siekiant (= Siekdamas) užtikrinti, seniūnas...

Toliau pateikiamos seniūnijų dokumentų ištraukos, kuriose yra įvairių – tiek dokumentų teksto dėstymo, tiek kalbos, tiek stiliaus – klaidų

Rašoma:
Įsakau vyresniąją buhalterę išmokėti 14,45 darbo dienos dydžio kompensaciją už nepanaudotas atostogas, G. R. Vyriausybės nustatytą minimalų mėnesinį val. atlygį, vieną kartą per mėnesį.
Įsakau vyresniąjai buhalterei, mokėti V.J. dirbant etatu, darbo užmokestį ne mažesnį kaip Lietuvos Respublikos Vyriausybės nustatytą minimalų mėnesinį valandinį atlygį, vieną kartą per mėnesį. 
Pasibaigus terminuotai darbo sutarčiai ir vadovaudamasis LR Darbo kodekso 65 str. 1 dalimi nutraukiu terminuotą darbo sutartį su V. B. dirbančia pagal užimtumo programą. 
Kompensuoju A.K.  už 8 val. darbą poilsio dienomis, jam sutinkant, pridedant 2 atostogų dienas prie kasmetinių atostogų ir mokant už tas dienas vidutinį darbo užmokestį.

Pateikiu  dokumentų pavyzdžių, kuriais galėtumėte remtis formindami seniūnijų dokumentus:

Vadovaudamasis Ukmergės rajono savivaldybės užimtumo didinimo 2017 m. II pusmečio programos, patvirtintos Ukmergės rajono savivaldybės tarybos 2017 m. sprendimu Nr. 7-157, 3 dalimi ir atsižvelgdamas į A. D. prašymą:
1. S u d a r a u terminuotą darbo sutartį su A. D. seniūnijos darbininko pareigoms  nuo 2017 m. lapkričio 29 d. iki 2017 m. gruodžio 29 d. imtinai. 
2. N u s t a t a u aštuonių valandų per dieną darbo laiko trukmę, penkių darbo dienų savaitę. 
3. M o k ė t i  A. D. Lietuvos Respublikos Vyriausybės 2016 m. birželio 22 d. nutarimu Nr. 644 „Dėl minimaliojo darbo užmokesčio“ nustatytą minimalųjį valandinį atlygį. 

Vadovaudamasis Lietuvos Respublikos darbo kodekso 69 str. 1 d., pasibaigus terminuotai darbo sutarčiai, 
a t l e i d ž i u  A. B., dirbusią X seniūnijoje pagal Užimtumo didinimo programą, 2017 m. lapkričio 29 d. 
Išmokėti A. B. 5,42 d. d. kompensaciją už nepanaudotas atostogas. 

Vadovaudamasis...., suteikiu A.D. dvi papildomas dienas prie kasmetinių atostogų už darbą poilsio dienomis lapkričio 22–23 d. 

Taisytinas šis sakinys:
...perkeliu K.V. dirbti seniūnijos Ūkinio aptarnavimo tarnybos darbininko pareigoms (=perkeliu į ... darbininko pareigas)


Dokumentų rengėjai turėtų atkreipti į tai, kad:

Vadovaujamasi aukštesniųjų institucijų priimtais teisės aktais, todėl jie pirmiausia ir nurodomi, o į žemesniųjų institucijų parengtus dokumentus, fizinių asmenų prašymus ar pan. atsižvelgiama ir jie nurodomi toliau.

 Dokumentų pavadinimų pirmasis žodis rašomas didžiąja raide.

Nerašykime  žodžio „įsakau“, jei įsakymo sudarytojas pats gali vykdyti tvarkomuosius veiksmus. Rašome: „Nustatau, kad...“  „Pavedu...“ ar kitą formuluotę pagal Dokumentų rengimo taisyklių reikalavimus.

Jei įsakymo dėstomoji dalis neskirstoma į punktus, preambulės pabaigoje rašomas kablelis, o tvarkomąjį veiksmą reiškiantis veiksmažodis rašomas iš naujos eilutės mažosiomis išretintomis raidėmis. Tarp sutrumpinimo ar simbolio ir po jo einančio žodžio ar skaičiaus paliekamas tarpelis.

Asmens kodo, dokumento kodo, registracijos įrašo numeriai ir pan. skiriami iš abiejų pusių kableliais.
Asmens kodas trumpinamas a. k.

Rišliame tekste prie nelietuviškų galūnių neturinčių pavardžių pridedamos galūnės.

Punktų ir papunkčių tekstas turi sudaryti rišlų sakinį ir būti logiškas.


IŠVADOS

Nuo to, kaip greitai ir kokybiškai gebame parengti dokumentus, iš dalies priklauso įstaigos darbo rezultatai. Iš dokumento įforminimo, turinio, kalbos galima daug ką pasakyti apie dokumento rengėjo padėtį, darbuotojų pasirengimą. Todėl rengiant dokumentus, svarbu tiek teisės aktų, reglamentuojančių dokumentų įforminimą, tiek ir bendrinės lietuvių kalbos normų išmanymas. 
Seniūnijose  dokumentus paprastai rengia seniūnijų specialistai, pasirašo seniūnai, todėl būtent šie asmenys yra atsakingi už dokumentų kalbą ir įforminimą.
Su kalbos klaidomis parengti ir netinkamai įforminti dokumentai rodo, kad minėti darbuotojai prastai išmano ir aplaidžiai atlieka savo funkcijas.
Elektroninių technologijų taikymas rengiant dokumentus sudarė galimybę paspartinti
 ir patobulinti šį procesą, tačiau kartu iškėlė ir naujų pavojų dokumentų turiniui ir kalbai. Viena iš tokių priežasčių – aklas pasitikėjimas anksčiau parengtu tekstu. Reikėtų nepamiršti, kad senesni dokumentai gali būti neaiškūs, neatspindėti pokyčių ar naujų teksto rengimo taisyklių, todėl kiekvieną sename tekste esančią informaciją būtina tikrinti (dokumentų pavadinimus ir skyrius, punktus, įstaigų, pareigų pavadinimus, asmenvardžius, vietovardžius ir t. t.). 
Kartais naujas tekstas rengiamas sujungiant daug įvairių dokumentų dalių. Dėl to gali atsirasti terminų nenuoseklumo, teksto dalys gali būti be reikalo kartojamos arba praleidžiamos, nesuderinami linksniai, skaičiai, giminės. To pasekmė – dokumentas tampa nelogiškas, neaiškus. Todėl parengtą tekstą būtina atidžiai perskaityti. Ar aiškios sakinių ir pastraipų sąsajos? Ar išlaikomi loginiai ryšiai? Tekste visada atsiras vietų, kurias galima patobulinti ar supaprastinti. Pravartu parengtą tekstą duoti perskaityti kolegoms ir atsižvelgti į jų pasiūlymus bei patarimus. Jei kyla abejonių dėl pasirinkto žodžio reikšmės, linksnio ar giminės, skaičiaus, formos vartojimo, tinkamo rekvizitų išdėstymo, visada pasitikrinkite! Visi reikalingi šaltiniai dabar pasiekiami paspaudus vos keletą kompiuterio klaviatūros mygtukų. Didžioji dalis informacijos, susijusios su dokumentų kalba, skelbiama Valstybinės lietuvių kalbos komisijos interneto svetainėje www.vlkk.lt ir joje nurodytuose šaltiniuose, o dokumentų rengimo reikalavimai – Dokumentų rengimo taisyklėse, kurių laikytis privalu!
	Naudingos informacijos  rasite: 
                      http://www.ukmerge.lt/go.php/KALBOS-KERTELE951442
http://www.ukmerge.lt/go.php/lit/Valstybines-kalbos-vartojimo-ir-taisyklingumo-kontrole

